ΓΡΑΠΤΗ ΕΡΩΤΗΣΗ E-2614/97 υποβολή: Marjo Matikainen-Kallstrφm (PPE) προς την Επιτροπή (1 Σεπτεμβρίου 1997)

Θέμα: Χρήση των δασικής προέλευσης ρινισμάτων ξύλου (κοινώς πελεκούδι) ως βιολογικού καυσίμου

Στην Φινλανδία έχει διενεργηθεί μια συγκριτική έρευνα σχετικά, αφενός, με τις τιμές των βιολογικών καυσίμων και του πετρελαίου μαζούτ και, αφετέρου, τις οικονομικές επιδράσεις από την χρήση τους στις διάφορες περιοχές. Η έρευνα αυτή αποτελεί μέρος της μελέτης που έχει γίνει για την κατασκευή ενός περιφερειακού σταθμού παραγωγής ενέργειας για την θέρμανση, ισχύος πέντε μεγαβάτ, στον οποίο θα παράγεται ενέργεια τηλεθέρμανσης και ο οποίος θα χρησιμοποιεί, αντί μαζούτ, δασικής προέλευσης ρινίσματα ξύλου ως καύσιμη ύλη.

Σύμφωνα με την εν λόγω έρευνα, η μέθοδος αυτή παραγωγής ενέργειας για την θέρμανση προκαλεί μικρότερη ρύπανση του περιβάλλοντος σε σύγκριση με άλλες μεθόδους. Επιπλέον, το πελεκούδι παράγεται σε τοπικό επίπεδο, γεγονός το οποίο συμβάλλει τόσο άμεσα όσο και έμμεσα, μέσω των μεταφορών και άλλων υπηρεσιών, στην βελτίωση της απασχόλησης στις διάφορες περιοχές.

Δεδομένων των θετικών εμπειριών τις οποίες έχουμε αποκομίσει στην Φινλανδία, ερωτώ την Ευρωπαϊκή Επιτροπή: με ποιά προγράμματα υποστηρίζει η ΕΕ την κατασκευή σταθμών παραγωγής ενέργειας για την θέρμανση οι οποίοι λειτουργούν με το βιολογικό αυτό καύσιμο, και σε ποιές πρόσθετες ενέργειες προτίθεται να προβεί η Επιτροπή προκειμένου να στηρίξει παρόμοια έργα που συμβάλλουν στην βελτίωση της απασχόλησης και ρυπαίνουν το περιβάλλον ελάχιστα;

Απάντηση του κ. Παπουτσή εξ ονόματος της Επιτροπής (14 Οκτωβρίου 1997)

Μπορούμε να διακρίνουμε διάφορους τύπους ενισχύσεων στις εγκαταστάσεις που χρησιμοποιούν ως πρώτη ύλη τη βιομάζα (συμπεριλαμβανομένων των υπολειμμάτων ξύλου - πελεκημάτων).

Για τα καινοτόμα έργα, τα ειδικά προγράμματα που εντάσσονται στο τέταρτο πρόγραμμα-πλαίσιο για την έρευνα και την ανάπτυξη (Ε& Α) και επίδειξη 1994-1998 (απόφαση του Ευρωπαϊκού Κοινοβουλίου και του Συμβουλίου 1110/94/ΕΚ ((ΕΕ L 126 της 18.5.1994. ))), θα μπορούσαν να εξασφαλίσουν χρηματοδότηση. Πρόκειται, ειδικότερα, για τα προγράμματα JOULE, THERMIE και FAIR.

Απότην άλλη πλευρά, εάν το έργο τοποθετείται σε περιοχή επιλέξιμη δυνάμει του στόχου 5β ή του στόχου 6, θα μπορούσε ενδεχομένως να τύχει επιδοτήσεως στο πλαίσιο των διαρθρωτικών ταμείων (κανονισμός 2052/88 ((ΕΕ L 185 της 15.7.1988. )) όπως τροποποιήθηκε τελευταία από την Πράξη για τους όρους προσχωρήσεως του Βασιλείου της Νορβηγίας, της Δημοκρατίας της Αυστρίας, της Δημοκρατίας της Φινλανδίας και του Βασιλείου της Σουηδίας ((ΕΕ L 241 της 29.8.1994. )) - απόφαση του Συμβουλίου 95/1/ΕΚ, Ευρατόμ, ΕΚΑΧ ((ΕΕ L 1 της 1.1.1995. )).

Για το μέλλον, η Επιτροπή επεξεργάζεται στρατηγική για την ανάπτυξη των ενεργειακών μορφών από ανανεώσιμες πηγές, συμπεριλαμβανομένου σχετικού σχεδίου δράσεως. Η Λευκή Βίβλος θα αποτελέσει την κατάληξη ευρέων διαβουλεύσεων, που δρομολογήθηκαν με την Πράσινη Βίβλο «Μία ενέργεια για το μέλλον: οι ανανεώσιμες πηγές ενέργειας» ((Έγγρ. COM(96) 576. )). Η Επιτροπή κατέστη αποδέκτης σχολίων άνω των 80 επιχειρήσεων που δραστηριοποιούνται στις ανανεώσιμες ενέργειες. Λόγω της σημασίας της, η βιομάζα, συμπεριλαμβανομένης της συγκεκριμένης τεχνολογίας στην οποία αναφέρεται το Αξιότιμο Μέλος του Κοινοβουλίου, θα κατέχει σημαντική θέση στο εν λόγω σχέδιο δράσεως.

Ας σημειωθεί τέλος ότι η πρόταση αποφάσεως του Συμβουλίου για πολυετές πρόγραμμα προώθησης των ανανεώσιμων πηγών ενέργειας στην Κοινότητα (Altener II) ((Έγγρ. COM(97) 87. )) προβλέπει μέτρα για την προώθηση των επενδύσεων στον τομέα των ενεργειών από ανανεώσιμες πηγές (άρθρο 2 παράγραφος 2).